1911. gada jūlijā
35 gadus vecs Jēla Universitātes absolvents un profesors
kopā ar savu komandu no lietus mežu apmetnes devās ceļā.
Uzkāpis stāvā kalnā
un no pieres noslaucījis sviedrus,
viņš aprakstīja zem sevis ieraudzīto.
No biezās lietus mežu lapotnes viņš ieraudzīja paceļamies
šo satriecošo savienoto konstrukciju labirintu,
būvētu no granīta,
brīnišķīgi veidotu.
Interesanti, ka šis projekts bija pirmais,
ko finansēja National Geographic,
un tas 1912. gadā greznoja žurnāla vāku.
Vietas dokumentēšanai profesors izmantoja tā laika vislabāko foto aprīkojumu,
uz visiem laikiem izmainot pētniecības seju.
Šī vieta bija Maču Pikču,
ko atklāja un pētīja Hirams Bingams.
Ieraudzījis šo vietu, viņš jautāja:
„Tas ir neiespējams sapnis.
Kas gan tas varētu būt?”
Tāpēc šodien,
100 gadus vēlāk,
es aicinu jūs visus doties satriecošā ceļojumā kopā ar mani,
37 gadus vecu Jēla absolventi un profesori.
Mēs izmantosim tikai vismūsdienīgāko tehnoloģiju,
lai kartētu veselu valsti.
Šo sapni aizsāka Hirams Bingams,
bet mēs to izplešam visā pasaulē,
padarot arheoloģiskos pētījumus atvērtākus, iesaistošākus
un tādā apmērā, kāds agrāk vienkārši nebija iespējams.
Tieši tāpēc es tik ļoti priecājos
šodien darīt jums visiem zināmu,
ka 2016. gada TED Balvas platformas sākums
būs Latīņamerikā,
precīzāk, Peru.
(Aplausi)
Paldies.
Mēs ņemsim Hirama Bingama neiespējamo sapni
un pārvērtīsim to brīnišķīgā un kopējā nākotnē.
Peru nav tik Maču Pikču.
Peru ir satriecoši juvelierizstrādājumi,
kādus redzat šeit,
brīnišķīga Močes cilvēku figūru keramika,
Naskas zīmējumi
un brīnišķīgi tekstilizstrādājumi.
Tādēļ TED Balvas platformas ietvaros
mēs sadarbosimies ar lieliskām organizācijām –
pirmkārt, ar DigitalGlobe,
pasaules lielāko augstas izšķirtspējas satelītattēlu sniedzēju.
Viņi mums palīdzēs paplašināt
savu lielisko pūļpakalpojumu platformu.
Varbūt kāds no jums to izmantoja
pēc MH370 avārijas, palīdzot meklēt lidmašīnu.
Protams, viņi mūs nodrošinās arī ar satelītattēlem.
National Geographic mums palīdzēs ar izglītošanu un, protams, pētniecību,
kā arī sniegs platformai bagātīgu saturu,
tostarp daļu no fotogrāfisko datu arhīva, ko redzējāt šīs runas sākumā,
un daļu no saviem dokumentālo filmu materiāliem.
Mēs jau esam sākuši platformas veidošanu un plānošanu,
un man par to ir tāds prieks!
Lūk, pats foršākais –
mana komanda, Čeisa Čaildsa vadībā,
jau ir sākusi apskatīt daļu satelītattēlu.
Protams, šeit redzami 30 centimetru dati.
Šo Ziemeļperu vietu sauc par Čančanu.
Tā datējama ar mūsu ēras 850. gadu.
Tā ir patiešām aizraujoša pilsēta, pietuvināsim to.
Lūk, šāda veida un kvalitātes datus mēs visi varēsim ieraudzīt.
Var saskatīt atsevišķas konstrukcijas, atsevišķas celtnes.
Un mēs jau esam sākuši atrast līdz šim nezināmas vietas.
Jau tagad mēs varam pateikt, ka platformas ietvaros
jūs visi palīdzēsiet atklāt tūkstošiem līdz šim nezināmu vietu,
kā piemēram, šo te
un potenciāli lielo šeit.
Par nelaimi, mēs senvietās esam sākuši atklāt arī plašas izlaupīšanas,
kā piemēram, šeit.
Peru ir apdraudētas ļoti daudzas senvietas,
taču labā ziņa ir,
ka visos šajos datos dalīsimies ar arheologiem,
kas cīnās pirmajās rindās, lai šīs vietas pasargātu.
Es tikko biju Peru, kur tikos ar viņu kultūras ministru,
kā arī UNESCO.
Mēs cieši sadarbosimies.
Jūsu visu zināšanai
interneta vietne būs gan angļu, gan spāņu valodā,
kas ir ārkārtīgi svarīgs priekšnoteikums,
lai cilvēki Peru un visā Latīņamerikā varētu iesaistīties.
Viens no projekta vadošajiem pētniekiem ir šeit redzamais kungs –
Dr. Luiss Haime Kastijo,
Katoļu universitātes profesors.
Kā cienījams peruiešu arheologs un bijušais viceministrs
Dr. Kastijo mums palīdzēs koordinēt un dalīties datos ar arheologiem,
lai tie varētu šīs senvietas pētīt uz zemes.
Viņš vada arī aizraujošu dronu kartēšanas programmu,
no kuras atsevišķi attēli redzami aiz manis šeit un šeit.
Šie dati tiks iestrādāti platformā,
un viņš palīdzēs attēlot arī daļu jauno vietu, ko atklāsiet jūs.
Mūsu partneris uz zemes,
kas palīdzēs ar izglītošanu, informēšanu,
kā arī senvietu saglabāšanas elementiem,
ir „Ilgtspējīgas saglabāšanas iniciatīva”,
ko vada Dr. Lerijs Koubens.
Daži no jums varbūt nezina,
ka daļa pasaules nabadzīgāko kopienu
pastāv līdzās daļai pasaules vispazīstamāko arheoloģisko senvietu.
Iniciatīva sniedz šīm kopienām, jo īpaši sievietēm, vairāk iespēju,
jaunu ekonomisko pieeju un biznesa apmācību veidā.
Tā palīdz sievietēm iemācīties radīt skaistus rokdarbus,
ko tad pārdot tūristiem.
Tas mudina šīs sievietes lolot savu kultūras mantojumu
un uzņemties par to atbildību.
Man bija iespēja pavadīt kādu laiku ar 24 no šīm sievietēm
labi zināmā arheoloģiskā senvietā Pačakamakā, Limas pievārtē.
Šīs sievietes ir neticami iedvesmojošas,
un ir lieliski, ka iniciatīva mums palīdzēs pārveidot kopienas
to senvietu tuvumā, ko palīdzēsiet atklāt.
Peru ir tikai sākums.
Mēs paplašināsim platformu pa visu pasauli,
bet jau tagad esmu saņēmusi tūkstošiem e-pastu no cilvēkiem visā pasaulē
– profesoriem, izglītotājiem, studentiem un citiem arheologiem, –
kas ar lielu prieku iesaistītos.
Patiesībā viņi jau iesaka aizraujošas vietas, ko palīdzētu atklāt,
tostarp Atlantīdu.
Nezinu, vai meklēsim Atlantīdu,
bet nekad nevar zināt.
Es ar nepacietību gaidu šīs platformas atklāšanu.
Oficiāli tā uzsāks darbu šī gada beigās.
Un man jāsaka –
ja manas komandas pēdējās nedēļās jau atklātais var kalpot par norādi,
tad mēs pat nespējam iztēloties, ko atklās pasaule.
Turieties cieši pie savām alpakām!
Liels paldies.
(Aplausi)
Paldies.
(Aplausi)